Porter-sege dek tafel vir naweek se groot boks | Netwerk24
Deur Michael Green 10 September 2018 21:00
Die bokswêreld het die afgelope naweek behoorlik vlamgevat met die skitterende geveg tussen Shawn Porter en Danny Garcia in New York.
Porter het die vakante weltergewigtitel van die Wêreldboksraad (WBR) gewen deur Garcia met punte oor 12 rondes te verslaan.
Shawn Porter (regs) en Danny Garcia (links) het mekaar Saterdag in Brooklyn goed slae gegee. Foto: Getty Images
Dié twee Amerikaners het mekaar behoorlik die stryd aangesê, met Porter wat volgens die beoordelaars die ywerigste bokser was.
Dan Ackermann het gedink Porter het met 116-112 gewen, terwyl Julie Lederman en Eric Marlinski albei gedink het hy was net-net met 115-113 baas.
Volgens CompuBox se statistieke het Porter 742 houe gegooi waarmee hy met 180 getref het.
Errol Spence wil nou graag teen Shawn Porter baklei.Foto: Getty Images
Chris van Heerden wag steeds om te hoor wanneer hy nou teen Frederick Lawson van Ghana gaan boks.Foto: Getty Images
Garcia het 472 houe geslaan en 168 van hulle het getref.
Garcia het die harder houe geslaan. Die hardste houe waarmee Porter getref het, was die kopstampe waarmee hy die lewe vir Garcia mee moeilik gemaak het.
Errol Spence, die Internasionale Boksfederasie (IBF) se kampioen, was ná die tyd saam met Porter in die kryt.
Albei het gesê hulle wil graag teen mekaar boks. Dit kan nog ’n skitterende geveg wees.
Suid-Afrika se weltergewighoop, Chris van Heerden, wag intussen steeds om te hoor wanneer hy teen Frederick Lawson van Ghana gaan boks.
Hul geveg is ’n tydjie gelede uitgestel omdat Lawson visumprobleme gehad het om in Kanada te baklei.
As Van Heerden op die wenpad kan bly, kan hy dalk iewers vorentoe weer ’n kans kry om teen Porter of Spence te veg.
Spence het Van Heerden in 2015 met ’n tegniese uitklophou verslaan.
* Hierdie naweek vind die langverwagte herontmoeting tussen Gennady Golovkin van Kazakstan en Saul Alvarez van Mexiko in Las Vegas plaas.
Hul opwindende kragmeting verlede jaar het gelykop geëindig.